De Konservatives formand Søren Pape Poulsen meldte i dag ud, at han vil være statsminister. Den udmelding kan give partiet et rygstød i det nordjyske, mener analytiker.

- Der er nok ikke nogen tvivl om, at det vil give medvind for De Konservative i Nordjylland, at man nu har en erklæret statsministerkandidat. Så klar er analysen fra TV2 Nords politiske analytiker Søren Wormslev, efter partiformanden hos Det Konservative Folkeparti, Søren Pape Poulsen, mandag formiddag annoncerede, at han, som det lød på pressemødet på Christiansborg, gerne vil sidde for bordenden. Dermed bliver Søren Pape Poulsen den anden statsministerkandidat fra blå blok, da også Venstres Jakob Ellemann-Jensen går til valg med ønsket om at blive statsminister. Giver boost Voxmeters seneste meningsmåling , som er fra i dag den 15. august, giver da også Det Konservative Folkeparti 13,3 procent af stemmerne ved det kommende folketingsvalg, mens Venstre, som det ser ud nu, forventes at få 13,4 procent af stemmerne. Og Søren Pape Poulsens udmelding kan givetvis give endnu mere vind i sejlene. For trods et godt Kommunal- og Regionsrådsvalg i 2021, hvor Det Konservative Folkeparti gik frem, men ikke for alvor formåede at høste frugterne i Nordjylland, eftersom borgmesterposterne og regionsrådsformandsposten i stedet gik til Venstre, viser partiet nu, at de er klar. - Nu siger De Konservative. Vi kan godt tage den store gevinst, altså statsministerposten, fordi nu har vi nogen, der er klar til det, siger Søren Wormslev og fortsætter: - Det giver samtidig de kandidater, som stiller op i Nordjylland noget ekstra, at man har en jysk statsministerkandidat. Jeg tror, at det betyder noget, for Jakob Ellemann-Jensen opfattes stadigvæk som en person, der er længere væk fra Nordjylland end Søren Pape Poulsen. Tre nøglefigurer Ved sidste valg blev Per Larsen (K) valgt ind for Det Konservative Folkeparti, og han kan meget vel blive genvalgt, hvis du spørger TV2 Nords politiske analytiker Søren Wormslev. - Han har næsten været i medierne hver dag, fordi han har været sundhedsordfører under coronaen. Så han er et meget kendt navn. En anden prominent herre for De Konservative i Nordjylland er Jakob Axel Nielsen, som tidligere har været nordjysk konservativt folketingsmedlem og tilmed minister. - Hvis De Konservative skulle få yderligere et mandat, hvad meningsmålingerne i høj grad peger på, så kunne det være ham, der går hen og hiver det. Dog mener Søren Wormslev også, at man skal kigge mod Thistedkredsen. Her stiller Thisteds mangeårige borgmester Lene Kjeldgaard Jensen nemlig op. Hun var dengang Venstre-borgmester, men er siden hen blev konservativ. - Hun kan nok trække ganske mange stemmer derude, og Thy og Mors - men især Thy - er traditionelt set et område, hvor De Konservative står stærkt, og det hører jo altsammen med til Nordjyllands Storkreds, siger Søren Wormslev. Muligt problem for Venstre Venstre skal i forvejen slås med en tidligere formand af partiet, nemlig formanden for Moderaterne, Lars Løkke Rasmussen samt den tidligere næstformand af partiet Inger Støjberg, som nu har stiftet Danmarksdemokraterne. Ikke nok med det har Venstre tillige mistet en stor stemmesluger i Nordjylland i form af Karsten Lauritzen, der er skiftet over til erhvervslivet.